**Vadlīnijas piekritības jautājumā lietās par aizgādņa iecelšanu personai**

Valsts bērnu tiesību aizsardzības inspekcija (turpmāk – VBTAI), lai nodrošinātu vienotu pieeju bāriņtiesu darbā piekritības jautājumā lietās par aizgādņa iecelšanu, sagatavojusi vadlīnijas bāriņtiesām par aizgādņa iecelšanu personai.

VBTAI saņēmusi X bāriņtiesas lūgumu sniegt metodisko skaidrojumu konkrēta gadījuma risināšanā. Proti, X bāriņtiesa norāda, ka atcēlusi aizgādņus trīs lietās, divas lietas pārsūtījusi Y bāriņtiesai jaunu aizgādņu iecelšanai, kura lietas pieņēma, savukārt vienu lietu pārsūtīja Z bāriņtiesai, kura lietu atsūtīja atpakaļ. X bāriņtiesa norāda uz neizpratni saistībā ar to, ka X bāriņtiesai jāieceļ personai jauns aizgādnis, ja persona deklarēta citas pašvaldības teritorijā un jau vairākus gadus dzīvo ārstniecības iestādē, kā arī to, ka atrast aizgādni personai, kura dzīvo citā administratīvajā teritorijā ir praktiski neiespējami.

VBTAI norāda, ka atbilstoši Administratīvā procesa likuma 51.pantā noteiktajam administratīvo lietu izskata iestāde atbilstoši savai kompetencei, kas tai piešķirta ar normatīvo aktu. Tostarp, bāriņtiesa izskata iesniegumus un pieņem lēmumus lietā, ievērojot lietu piekritības principus, kas paredzēti bāriņtiesu darbību reglamentējošos normatīvajos aktos.

Bāriņtiesu likuma 4.panta otrajā daļā noteikts, ka bāriņtiesa prioritāri nodrošina bērna vai aizgādnībā esošās personas tiesību un tiesisko interešu aizsardzību. Turklāt aizgādnībā esošām personām nepieciešama īpaša gādība un aizsardzība.

Jāņem vērā, ka Civillikuma 356.pantā noteiktais vispārējais regulējums nosaka, ka aizgādnība pār pilngadīgajiem pakļauta attiecīgiem noteikumiem par aizbildnību pār nepilngadīgajiem, ciktāl šie noteikumi nerunā pretim sekojošiem. Saskaņā ar Civillikuma 341.pantu, aizbildnība izbeidzas aizbildnim, ja viņu atceļ no aizbildņa pienākumu pildīšanas. Savukārt Civillikuma 342.pantā noteikts, ka iepriekšējā ([341.](https://likumi.lv/ta/id/225418#p341)) pantā norādītajos gadījumos bāriņtiesa atkritušā aizbildņa vietā ieceļ citu.

Vienlaikus Bāriņtiesu likuma 33.panta sestajā daļā noteikts, ka aizbildni atlaiž un, ja nepieciešams, ieceļ citu aizbildni tā bāriņtiesa, kas aizbildni iecēlusi (*ar grozījumiem, kas izdarīti ar* [*29.11.2012.*](https://likumi.lv/ta/id/253617-grozijumi-barintiesu-likuma) *un* [*15.06.2017*](https://likumi.lv/ta/id/291853-grozijumi-barintiesu-likuma)*. likumu, kas stājas spēkā* [*13.07.2017.*](https://likumi.lv/ta/id/139369-barintiesu-likums/redakcijas-datums/2017/07/13)). Bāriņtiesu likuma 42.panta otrajā daļā noteikts, ja aizgādnis atstādināts vai atcelts no aizgādnības, bāriņtiesa ieceļ citu aizgādni.

Atsaucoties uz jautājumu par konkrētajā gadījumā piemērojamo tiesību normu, informējam, ka saskaņā ar Administratīvā procesa likuma 15.panta septītajā daļā noteikto, ja konstatē pretrunu starp vienāda juridiskā spēka vispārējo un speciālo tiesību normu, vispārējo tiesību normu piemēro tiktāl, ciktāl to neierobežo speciālā tiesību norma.

Savukārt saskaņā ar Bāriņtiesu likuma 59.5pantā noteikto, aizgādni personai, kurai ar tiesas nolēmumu ir nodibināta aizgādnība, ieceļ tā bāriņtiesa, kuras darbības teritorijā ir deklarēta šīs personas dzīvesvieta, bet, ja deklarētās dzīvesvietas nav, — tā bāriņtiesa, kuras darbības teritorijā ir šīs personas dzīvesvieta. Ja persona ievietota ārstniecības iestādē, aizgādni ieceļ tā bāriņtiesa, kuras darbības teritorijā atrodas ārstniecības iestāde. ([*01.11.2018*](https://likumi.lv/ta/id/302799-grozijumi-barintiesu-likuma)*. likuma redakcijā, kas stājas spēkā* [*21.11.2018.*](https://likumi.lv/ta/id/139369-barintiesu-likums/redakcijas-datums/2018/11/21)).

Paskaidrojam, ka Bāriņtiesu likuma 59.5pantā noteiktais lietu piekritības regulējums ir uzskatāms par speciālo tiesību normu personas ar rīcībspējas ierobežojumu tiesisko interešu nodrošināšanas kontekstā. Savukārt Civillikuma 356.pantā noteiktais vispārējais regulējums piemērojams tiktāl, ciktāl tas nav pretrunā ar speciālo tiesību normu.

No Bāriņtiesu likuma 59.5panta izriet, ka aizgādni personai, kurai ar tiesas nolēmumu ir nodibināta aizgādnība, ieceļ tā bāriņtiesa, kuras darbības teritorijā ir deklarēta šīs personas dzīvesvieta. Ja konkrētajā gadījumā persona ievietota ārstniecības iestādē, aizgādni ieceļ tā bāriņtiesa, kuras darbības teritorijā atrodas ārstniecības iestāde. Proti, ievērojot minēto un Valsts pārvaldes iekārtas likuma 10.panta piektajā daļā noteikto labas pārvaldības principu, X bāriņtiesai, veicot darbības personas ar rīcībspējas ierobežojumu personisko un mantisko tiesību aizsardzības nodrošināšanā, nepieciešams nekavējoties pārsūtīt lietu piekritīgajai bāriņtiesai aizgādņa iecelšanai.